Баурене

Ба̀урене е село в Северозападна България. То се намира в община Криводол, област Враца.

Остров Баурене край Антарктическия полуостров е наименуван на селото.

География 
Село Баурене се намира на 35 км северно от град Враца и 15 км североизточно от град Криводол, като е разположено от двете страни на стръмен дол. На изток граничи – село Галатин, на юг – село Ракево, на запад – село Добруша и на север – село Градешница. Според данните от ГРАО към септември 2021 г. в селото постоянно пребивават 364 жители. Климатът е умереноконтинентален. Почвите са предимно алувиални и сиви горски. Добре развити са: животновъдство (свинеферма, овцеферма), зърнопроизводство (царевица, пшеница), тревни фуражи, зеленчукопроизводство (до 90-те години на ХХ век).

История 
Археологически останки свидетелстват, че през античната епоха е имало тракийско или римско селище над падината Фудич. В миналото село Баурене е било грънчарски център. Има множеството останки от глинени съдове, останки от жилища, оръдия на труда и римски монети. Открити са и колективна находка от сребърни тетрадрахми на първа Македонска област, както и от римски републикански денари от I век пр. Хр. (в м. „Новите градини“, 1965 г.). При изкопни работи за подравняване на площада сред селото са открити останки на раннобългарско селище и неговият некропол. В селото се предава легенда от поколенията, че преди много години, още в началото на османската власт, в района, където днес е един от язовирите на селото, живеел много богат турски бей. Той притежавал голямо съкровище. Веднъж разбойници нападнали семейството и беят, за да спаси богатството си, го заровил в земята. В една от легендите за произхода на името на Баурене е, че идва от турския бей. Как и по какъв начин – не е много ясно, но местните упорито си вярват. А имането му още никой не е открил.

Етнография 
Жителите на село Баурене пазят самобитността на традиционните български празници, най-силно тачат Тодоровден и Гергьовден

В селото живеят и торлаци. Характерното им ястие е Бел мъж.

Редовни събития 
Съборът на селото се празнува ежегодно на всяка втора събота от месец юни. На този ден по традиция се принася в жертва агне или яре, в чест на Св. Спас. Според народните вярвания този светец закриля селото от природни бедствия и злополуки. На празника се събират хора от всички краища на страната и българи, живеещи в чужбина, за да видят близки и роднини. Специално за събора, в центъра на селото има и духова музика, която весели гостите и жителите на Баурене.

Религии 
Религията, която изповядват хората в селото, е източноправославна. В селото има еднокорабна църква „Св. Апостоли“. Построена през 19 век.

Обществени институции 
 Кметство
 Лекарски кабинет
 Пощенски клон
 Библиотека
 Читалище „Кирил и Методий“ в с. Баурене е действащо читалище, регистрирано под номер 3289 в Министерство на Културата на Република България.

Участия и награди 
 Трета награда от Събор на народното творчество, с. Галатин, 14 май 2010 г.
 Участие в „Хубост за бъдни векове“ в с. Галатин, 14 май 2010 г.
 Участие в Общински събор на народното творчество „Хубост за бъдни векове“ в с. Галатин, 14 май 2010 г.

Кухня 
В този регион кухнята е смесена. Тук живее част от торлашката общност.

Характерното ядене за които е „Бел мъж“. Турлакините дълго време време бъркат на тих огън „Бел мъж“, докато го превърнат в крехко мезе за бяла ракия.

 Рецепта за „Бел мъж“
Необходими продукти:
 1 кг прясно домашно сирене
 1/3 ч.ч. бяло брашно
 1/3 ч.ч. царевично брашно
 1 ч.л. сол (ако сиренето не е солено)
Начин на приготвяне:
 В нагорещен тиган се наронва сиренето да се стопи (става на кашичка). След това се прибавят брашната по малко, както се прави каша и се бърка докато се отлепи от стените, трябва да стане не много гъсто, защото като изстине се сгъстява повече.

Бележки

Външни препратки 
 Официален сайт на село Баурене, общ. Криводол, обл. Влаца
 Фотогалерия
 Фамилията Турлаците
 Родословно дърво на фамилия Турлаците, с. Баурене
 Фотогалерия на фамилия Турлаците, с. Баурене
 Турско имане на дъното на язовир
 Посети църквата Свети Апостоли в с. Баурене

Села в област Враца
Населени места в община Криводол